
POLUGODIŠNJI IZVJEŠTAJ O IZVRŠENJU PRORAČUNA ZA 2025.

Polugodišnji izvještaj o izvršenju proračuna proračunskog korisnika Općinska knjižnica Hrvatska sloga Gradac donosi se u skladu s člankom 81. Zakona o proračunu („Narodne novine“ broj 144/21) i odredbama Pravilnika o polugodišnjem i godišnjem izvještaju o izvršenju proračuna (''Narodne novine'' broj 85/2023).
Sukladno članku 42., stavak 2 iz prethodno navedenog pravilnika te financijskom planu za 2025. slijedi obrazloženje općeg te posebnog dijela proračuna.


Obrazloženje općeg dijela izvještaja o izvršenju financijskog plana proračunskog korisnika:

Obrazloženje ostvarenja prihoda i rashoda, primitaka i izdataka u izvještajnom razdoblju

Ukupno ostvareni prihodi u prvom šestomjesečju 2025. godini iznose 25.278,25€ što obuhvaća 33,05% plana te je 2,22% više u odnosu na isto razdoblje prethodne godine. Oscilacija nije velika, manje su dobrovoljne uplate članarina te nije bilo tekućih i kapitalnih donacija izvan općeg proračuna za razliku od prošle godine, ali je dobiveno više sredstava za nabavu i otkup knjiga što u konačnici rezultira malim odstupanjem.

Ukupno ostvareni rashodi poslovanja i izdaci u prvom šestomjesečju 2025. godini iznose 16.784,95€ što obuhvaća 28,50% plana te je 9,26% manje u odnosu na isto razdoblje prethodne godine zbog smanjenja rashoda za zaposlene. Rashodi za nabavu nefinancijske imovine iznose 3.745,80€ odnosno obuhvaćaju 21,28% od planiranog, a 41,65% su veći u odnosu na isto razdoblje prethodne godine. U tekućoj godini je dobiveno više sredstava na nabavu i otkup knjižne građe te je samim time utrošak istog bio veći.
Ukupni rashodi iznose 20.530,75€ što je 26,84% tekućeg plana, odnosno 2,89% su manji u odnosu na prethodnu godinu. 

Razlika između ostvarenih prihoda i rashoda daje višak prihoda i primitaka u iznosu od 4.747,50€. 
Primitaka od financijske imovine i zaduživanja te izdataka za financijsku imovinu i otplate zajmova (neto zaduživanja) nije bilo.


Obrazloženje prenesenog manjka odnosno viška iz prethodne godine i viška odnosno manjka za prijenos u sljedeću godinu/razdoblje.

U 2024. godini je ostvaren višak prihoda u iznosu od 3.586,32€ koji je pokrio manjak iz prethodnih godina u iznosu od 1.815,11€ što je rezultiralo prenesenim viškom prihoda za 2024. u iznosu od 1.771,21€. 
U tekućoj godini je ostvaren višak prihoda poslovanja od 8.493,30€ te manjak od nefinancijske imovine u iznosu od 3.745,80€ što rezultira viškom prihoda u iznosu od 4.747,50€.  Preneseni višak prihoda poslovanja u iznosu od 33.580,68 i preneseni manjak prihoda od nefinancijske imovine u iznosu od 32.899,37€ rezultira prenesenim manjkom prihoda u iznosu od 681,31€. Ukupni višak prihoda raspoloživ za sljedeće razdoblje iznosi 5.428,81€.

Odnosno, preneseni višak prihoda i primitaka poslovanja iznosi 681,31€, višak prihoda u tekućoj godini iznosi 4.747,50€ što predstavlja ukupni preneseni višak prihoda u iznosu od 5.428,81€. 



Obrazloženje ostvarenja prihoda i primitaka

Ostvareni prihodi i primici u 2025. godini uspoređeni sa ostvarenjem u prethodnoj godini i sa planiranim na godišnjem nivou prikazani su kako slijedi:  

· Pomoći iz inozemstva i od subjekata unutar općeg proračuna čine 88,57% plana te su 86,47% više u odnosu na prethodnu godinu. 
· 6362 - Kapitalne pomoći proračunskim korisnicima iz proračuna koji im nije nadležan ostvarene su u iznosu od 6.200,00€ budući da je u tekućoj godini od strane Ministarstva kulture uplaćeno 2.400,00€ za nabavu knjižne i neknjižne građe, dok je za otkup knjiga s A i B liste uplaćeno 3.800,00€. Povećano je u odnosu na prethodnu godinu jer je u prethodnoj godini dobiveno u izvještajnom razdoblju 3.325,00 za otkup knjiga, a nije bila još pristigla uplata za nabavu knjižne građe.
· Prihodi od upravnih i administrativnih pristojbi, pristojbi po posebnim propisima i naknadama čine 32%  plana te su manje u odnosu na prethodnu godinu za 34,58%. 
·  6526 – Obuhvaća ostale nespomenute prihode koje se odnose na prihode po posebnim propisima te su u padu budući da je u tekućoj godini smanjen broj dobrovoljno uplaćenih članarina čitaoca jer je došlo do pada posjećenosti u prvom šestomjesečju.
· Prihoda od prodaje proizvoda i robe te pruženih usluga i prihoda od donacija nije bilo u tekućem izvještajnom razdoblju, dok su u prethodnoj godini iznosili 741,88€ (100,00€ odnosilo se na donaciju od Hrvatskog Telekoma za natječaj „Generacija Now“,  641,88€  odnosilo se na donacije od Instituta za razvoj i inovativnost mladih kojim je donirana kamera za umjetnu inteligenciju, set robota Maqueen Plus V2 i 1 STEM box)
· Prihodi iz nadležnog proračuna i od HZZO-a temeljem ugovornih obveza su smanjeni za 6,88% u odnosu na prethodnu godinu. Obuhvaćaju:
·  6711 - Prihode iz nadležnog proračuna za financiranje rashoda poslovanja koji su manji za 5,27% manji u odnosu na prethodnu godinu budući da je bilo potrebno manje sredstava za podmirenje rashoda koji su planirani iz općih prihoda i primitaka, odnosno izvora 1.1. (najvećim dijelom zbog smanjenih izdataka za plaće)
· 6712 – Prihodi iz nadležnog proračuna za financiranje rashoda za nabavu nefinancijske imovine su smanjeni za 24,43% u odnosu na prethodnu godinu budući da je veći dio nabave knjiga/utroška knjižen na pomoći iz izvora 5.2. 

Obrazloženje ostvarenja rashoda i izdataka

Ostvareni rashodi i izdaci u 2025. godini uspoređeni sa ostvarenjem u prethodnoj godini i sa planiranim na godišnjem nivou prikazani su kako slijedi:  

· Rashodi za zaposlene čine 34,58% plana proračuna i smanjeni su za 12,87% u odnosu na prethodnu godinu. Obuhvaćaju:
· 3111 - Plaće za redovan rad (bruto plaće) koje su u tekućoj godini iznosile 12.763,64€
· 3132 – Doprinose za obvezno zdravstveno osiguranje u iznosu 2.105,98€
Razlog smanjenja u odnosu na prethodnu godinu se odnosi na smanjenje plaće ravnateljice budući da je u ožujku prešla s punog na nepuno radno vrijeme zbog rada kod dva poslodavca te je samim time iznos ukupnog troška plaće smanjen. 
· Materijalni rashodi obuhvaćaju 12,05% plana, a povećani su za 33,77% u odnosu na prethodnu godinu. Obuhvaćaju naknade troškova zaposlenima, rashode za materijal i energiju, rashode za usluge te ostale nespomenute rashode poslovanja. 
U odjeljku podskupine naknade troškova zaposlenima su:
· 3211 - Službena putovanja su se povećala za 3,64% u odnosu na prethodnu godinu zbog pola dnevnice koje u prethodnoj godini nije bilo jer je putovanje ravnateljice bilo kraće od 8 sati. 
· 3213 – Stručnog usavršavanja zaposlenika nije bilo u izvještajnom razdoblju. 
Rashodi za materijal i energiju
· 3221 – Uredski materijal i ostali materijalni rashodi koje obuhvaćaju uredski materijal, literaturu, sredstva za čišćenje i održavanje, za higijenske potrebe i njegu i ostali materijal za potrebe redovnog poslovanja te su povećani za 38,04% u odnosu na prethodnu godinu zbog kupnje uredskog materijala.
· 3224 – Materijal i dijelovi za tekuće i investicijsko održavanje u tekućoj godini iznose 19,50€ i odnose se na utrošak materijala za popravak police (tipla za gips, ind.vijak i akrilni kit).
· 3225 – Sitan inventar i auto gume iznose 93,50€ i odnosi se na nabavu oglasne ploče.
Rashodi za usluge 
· 3231 – Usluge telefona, pošte i prijevoza su povećani, što pokazuje i postotak povećanja od 25,34% u odnosu na prethodnu godinu. U prethodnoj godini nije pristigao račun za telefon i internet za 6. mjesec do predaje izvještaja, dok u tekućoj je te je bilo više poštanskih usluga pa je stoga ovolika oscilacija rasta.
· 3232 – Usluga tekućeg i investicijskog održavanja u izvještajnom razdoblju se odnosila na servis vatrogasnog aparata
· 3235 – Zakupnine i najamnine su ostvarene u iznosu od 270,00€ i povećanje od 113,34% se odnosi na porast cijene hostinga internet stranice.
· 3237 – Intelektualne i osobne usluge obuhvaćaju ugovore o djelu, autorski honorar i ostale intelektualne usluge. Povećanje iznosi 700% u odnosu na prethodnu godinu jer u tekućoj godini isplaćen ugovor o djelu za predstavljanje nove knjige „Sve što su mi prešutjeli o muškarcima i ženama“ spisateljice, stand-up komičarke te kolumnistice Marijane Perinić.
· 3238 – Računalne usluge su smanjene za 8,78% u odnosu na prethodnu godinu budući da je u prethodnoj godini izvršena usluge nadogradnje računalnih programa koje u tekućoj godini nije bilo.
Ostali nespomenuti rashodi poslovanja
· 3293 – Reprezentacije u tekućem izvještajnom razdoblju nije bilo. 
· Rashodi za nabavu nefinancijske imovine iznose 3.745,80€ i povećani su za 41,65% u odnosu prethodnu godinu i čine 21,28% plana proračuna.
· 4227 – Uređaja, strojeva i opreme za ostale namjene u tekućoj godini nije bilo.
· 4241 – Knjige su u tekućoj godini iznosile 3.745,80€ te su veće za 87,06% u odnosu na prethodnu godinu budući da je uplaćen veći iznos pa je i utrošeno više za nabavu imovine jer su pristigli novci od Ministarstva kulture za nabavu knjižne i knjižne i neknjižne građe te za otkup knjiga s A i B liste.


Što se tiče podataka o stanju novčanih sredstava na računima proračunskog korisnika na početku i na kraju proračunske godine, stanje Ž-R iznosi 0,00€ budući da je Knjižnica Hrvatska sloga 2019. godine prešla na riznicu i koristi jedinstveni račun Općine Gradac. Stoga, sredstva uplaćena u nadležni proračun proračunski korisnik potražuje od nadležnog proračuna. 


Obrazloženje posebnog dijela izvještaja o izvršenju financijskog plana proračunskog korisnika

Sukladno članku 45. Pravilnika o polugodišnjem i godišnjem izvještaju o izvršenju proračuna slijedi obrazloženje posebnog dijela proračuna po programskoj klasifikaciji.
Program rada proračunskog korisnika se odnosi na Knjižnicu Hrvatska sloga Gradac, a aktivnost na financiranje redovne djelatnosti. Aktivnost se odnosi na financiranje rashoda za zaposlene i materijalne rashode, dok se kapitalni projekt kako sam naziv kaže odnosi na nabavu imovine koja u knjižnici predstavlja knjige te proizvedenu dugotrajnu imovinu (uređaje, opremu i sl.) Izvršenje rashoda u 2025. godini iznosilo je 20.530,75€, odnosno 26,84% plana, s tim da se na redovnu aktivnost odnosi 16.784,95€, a 3.745,80€ na kapitalni projekt/nabavu knjiga odnosno rashode nefinancijske imovine.

Proračunski korisnik u svom posebnom dijelu izvještaja o izvršenju financijskog plana rashode poslovanja financira iz raznih izvora. Izvori iz općih prihoda i primitaka obuhvaćaju izvore iz nadležnog proračuna, vlastiti prihodi za financiranje rashoda koji su ostvareni od članarina čitaoca te rashodi financirani iz pomoći koje se odnose na pomoći od strane Ministarstva kulture te ostalih subjekata izvan općeg proračuna. 
Iz općih prihoda i primitaka su financirani rashodi za zaposlene koji iznose 14.869,62€ te čine 34,58% plana proračuna i smanjeni su zbog smanjenja bruto plaće ravnateljice koja je trenutno zaposlena na pola radnog vremena. 
Materijalni rashodi koji su financirani iz nadležnog proračuna iznose 1.687,33€ odnosno 13,19% plana, a materijalni rashodi financirani iz vlastitih sredstava iznose 228,00€ te se odnose na trošak službenih putovanja. 
Rashodi za nabavu nefinancijske imovine iznose 21,28% plana te je iz općih prihoda i primitaka od strane nadležnog proračuna utrošeno 1.273,40€ odnosno 12,73%, dok je iz izvora pomoći utrošeno 2.472,40€ odnosno 41,21%. Rashoda za nabavu proizvedene dugotrajne imovine iz vlastitih sredstava još nije bilo, kao ni iz izvora 6.2. donacija. Nadležni proračun, izvor 1.1. do kraja tekuće godine bi trebao utrošiti isti iznos sredstava kao što će biti dobiven od strane Ministarstva kulture za nabavu knjižne i neknjižne građe (3.000,00€), a dobiveno je 2.400,00€ zasad. Što se tiče izvora pomoći 5.2. trebati će rebalansom povećati iznos rashoda za knjige u iznosu od 1.000,00€ budući da je ugovorom odobreno 4.000,00€ za otkup knjiga, a 3.000,00€ za nabavu knjižne i neknjižne građe.
Zaključno, što se tiče rada samog proračunskog korisnika Općinska knjižnica „Hrvatska sloga Gradac“ gledajući postotke u tekućem izvještajnom razdoblju je odstupala od svojih redovnih aktivnosti u prvom šestomjesečju jer ukupni rashodi i izdaci iznose 26,84% plana. U većini slučajeva održavanje raznih radionica, promocija knjiga, poetskih večeri i edukacija bude izvršena u jesenskom/zimskom razdoblju, ali trenutno zbog smanjenog broja radnih sati kadra nije moguće toliko se posvetiti navedenim aktivnostima i projektima. Međutim, planirano je da će se pojačanje kadra uskoro realizirati, a s tim i razne aktivnosti, jer realno gledajući u odnosu na prethodne godine rashodi će sukladno planu do kraja godine biti i realizirani kako je i previđeno planom proračuna.

Zbog svega prethodno navedenog, može se reći da u cilju osiguravanja pristupa informacijama, podizanja razine kulturnog života, razvoja informatičke i informacijske pismenosti, stvaranja nove čitalačke publike te rasta i zadovoljstva postojeće, organizacijom kulturno-zabavnog programa, obrazovnog i znanstvenog sadržaja, vodeći računa o željama i potrebama prvenstveno korisnika, ali i zajednice općenito, Općinska knjižnica „Hrvatska sloga Gradac“ potiče lokalno stanovništvo na aktivnost, djelovanje te altruizam i zajedništvo.

